सीरम इंस्टीट्यूट घटना पर पीएम मोदी ने जताया दुख, महाराष्ट्र सरकार ने दिए जांच के आदेश
वहीं, सीरम इंस्टीट्यूट अग्निकांड घटना पर महाराष्ट्र सरकार ने जांच के आदेश दे दिए हैं। मुख्यमंत्री उद्धव ठाकरे ने सीरम इंस्टीट्यूट के अदार पुनावाला से बात की है और 22 जनवरी (शुक्रवार) को पुणे में सिरम इंस्टीट्यूट की साइट का निरीक्षण करेंगे।
नई दिल्ली। सीरम इंस्टीट्यूट अग्निकांड घटना पर प्रधानमंत्री नरेंद्र मोदी ने दुख जताया है। पीएम मोदी ने ट्वीट कर कहा कि मृतकों के परिवार के प्रति मेरी संवेदनाएं, आग से हुई मौतों से बेहद दुखी हूं। हादसे में घायल हुए लोगों के जल्द ठीक होने की प्रार्थना करता हूं। पीएम मोदी ने अपने ट्वीट में लिखा है कि 'सीरम इंस्टीट्यूट ऑफ इंडिया में आग की वजह से हुई मौतों से बेहद दुखी हूँ। इस दुख की घड़ी में मेरी संवेदनाएं उन लोगों के परिवारों के साथ हैं जिन्होंने अपनी जान गंवाई। मैं प्रार्थना करता हूं कि घायल लोग जल्द से जल्द ठीक हों।'अबतक 5 की मौतमहाराष्ट्र के स्वास्थ्य मंत्री राजेश टोपे ने बताया कि सीरम इंस्टीट्यूट ऑफ इंडिया में SEZ-3 मंजिल इलाके की बिल्डिंग में आग लगी। वहां पर वेल्डिंग का काम हो रहा था। जिसकी वजह से आग लग गई। इस घटना में 5 लोगों की मृत्यु हुई है। पुणे में सीरम इंस्टीट्यूट ऑफ इंडिया (SII) के मंजरी प्लांट में दोबारा आग लग गई है। आग अब इमारत के दूसरे हिस्से में लगी है। इसी इमारत में गुरुवार दोपहर भी आग लगी थी।महाराष्ट्र सरकार ने दिए जांच के आदेशवहीं, महाराष्ट्र सरकार ने इस घटना के बाद जांच के आदेश दे दिए हैं। जनसंपर्क अधिकारी (मुख्यमंत्री सचिवालय) के मुताबिक, मुख्यमंत्री उद्धव ठाकरे ने सीरम इंस्टीट्यूट के अदार पुनावाला से बात की है और 22 जनवरी (शुक्रवार) को पुणे में सिरम इंस्टीट्यूट की साइट का निरीक्षण करेंगे। शुक्रवार दोपहर तीन बजे उद्धव ठाकरे पुणे के लिए रवाना होंगे। महाराष्ट्र के मुख्यमंत्री कार्यालय की तरफ से किए गए ट्वीट के मुताबिक, कोरोना वैक्सीन तैयार करने वाले सीरम इंस्टीट्यूट में निर्माण कार्य के दौरान इलेक्ट्रीक फॉल्ट के कारण आग लगी है। प्राथमिक जांच में ये बात सामने आई है।वैक्सीन को कोई नुकसान नहींसीरम इंस्टीट्यूट ऑफ इंडिया के सीईओ अदार पूनावाला ने कहा कि आग की घटना से कोविशील्ड टीकों के निर्माण को कोई नुकसान नहीं हुआ है। जिस इमारत में आग लगी वह सीरम केन्द्र की निर्माणाधीन साइट का हिस्सा है और कोविशील्ड निर्माण इकाई से एक किलोमीटर दूर है, इसलिए आग लगने से कोविशील्ड के निर्माण पर कोई असर नहीं पड़ा है। सीरम इंस्टीट्यूट में आग में जान गंवाने वाले सभी पांच मजदूर में से दो-दो पुणे और उत्तर प्रदेश के थे और एक बिहार से था। मृतक मजदूरों के नाम- महेंद्र इंगळे, प्रतिक पाष्टे, बिपीन सरोज, सुशील कुमार पांडे और रमाशंकर हरिजन है।राहुल गांधी ने सीरम इंस्टीट्यूट में आग लगने पर दुख जताया कांग्रेस के पूर्व अध्यक्ष राहुल गांधी ने गुरुवार को पुणे स्थित सीरम इंस्टीट्यूट ऑफ इंडिया में आग लगने तथा इससे पांच लोगों की मौत की घटना पर दुख जताया और महाराष्ट्र सरकार से पीड़ित परिवारों की हर संभव सहायता करने का आग्रह किया। उन्होंने ट्वीट किया, ‘‘यह जानकर बहुत दुख हुआ कि सीरम इंस्टीट्यूट में आग लगने की घटना में पांच लोगों की मौत हुई है। वहां पुन: आग की एक और खबर बहुत चिंताजनक है। मारे गए लोगों के परिवारों के प्रति मेरी संवेदना है।’’ कांग्रेस नेता ने कहा, ‘‘मैं राज्य सरकार से आग्रह करता हूं कि वह आग में झुलसे लोगों और पीड़ित परिवारों को हर जरूरी मदद मुहैया कराएं।’’ये भी पढ़ें: सीरम इंस्टीट्यूट में अभी भी उठ रही हैं आग की लपटें, अबतक 5 की मौत